Limpopo-studente loop glo uit oor ‘moeilike vraestel’‘n Skermskoot uit die video. Foto: @BornToLeadSA/Twitter.com Sosialemediagebruikers in die onderwys- en universiteitsektor is behoorlik aan die gons oor ŉ video van onderwysstudente wat glo geweier het om ŉ eksamenvraestel te skryf wat hulle onder meer as “te moeilik” beskryf het. In ŉ video, wat Dinsdagaand op Twitter gelaai is, kan gesien word hoe sommige derdejaarstudente wat onderwys aan die Universiteit van Limpopo (UL) studeer, sê die vraestel vir opvoedkundige filosofie is te moeilik terwyl ander studente hulle vraestelle in die lug gooi. In ŉ skermskoot uit die video is daar ook ŉ dansende student met ŉ blou rok aan wat lyk of sy kripnotas uit haar bra haal terwyl ander studente protesterend die eksamenlokaal verlaat. Johannes Selepe, woordvoerder van die universiteit in Polokwane, het die voorval bevestig en gesê UL is besig met ŉ ondersoek om vas te stel wat presies gebeur het. Die ondersoek sal ook bepaal hoe die situasie en studente verder hanteer sal word. Van die studente het intussen op sosiale media beweer die betrokke vraestel het nie by die kursusmodule gepas waarvoor hulle voorberei het nie. Volgens ŉ student met die Twitter-naam @ShutlowGriffey moes die studente ŉ vraestel skryf vir ontwikkelingstudies in opvoedkunde (HEDA032) en nie ŉ vraestel oor opvoedkundige filosofie nie. Boonop was die datum op die vraestel 20 Februarie 2018 en nie Dinsdag se datum nie. Ander studente het glo beweer die dosent verstaan self nie die vak nie en het hulle nie goed genoeg voorberei vir die eksamen nie. Nog ŉ student het beweer haar klas kom sedert die begin van die semester nie met die betrokke dosent oor die weg nie en het klagtes ingedien oor sy metode van klasgee, maar niemand het hulle aan die klagtes gesteur nie. Die studente beweer nou die dosent het gesê “die oordeelsdag het aangebreek” voor hulle die vraestel begin skryf het. Selepe het gesê die betrokke dosent van die vak sal nie met die media kan praat alvorens die universiteit se ondersoek afgehandel word nie. Volgens hom het sake Donderdagoggend weer normaalweg by die universiteit verloop ná Dinsdagaand se voorval. Lunga Ngqengelele, woordvoerder van die departement van hoër onderwys, het gesê hulle veroordeel die studente se optrede. Ngqengelele het ook gesê die universiteit moet sy reëls gebruik om teen diegene wat in dié geval fouteer het, op te tree. Die UL se klasse is ook vroeër in Augustus opgeskort nadat studente se protesaksies by dié universiteit oor onder meer die nasionale finansiële hulpskema (NSFAS) se stadige uitbetalings van toelaes en beurse hand uitgeruk het. Enough with Gabuza BonangPhilSun City stories Watch University of Limpopo students . pic.twitter.com/ZQcWGTwi0K — Live A Little (@BornToLeadSA) August 28, 2018 University of limpopo refusing to write a test because it was difficult .. ?? no wonder this lady came prepared in her own way … ?????? pic.twitter.com/k8sJApYT3m — Marcia ? (@Marcia_tii) August 29, 2018 Enough about Bonang and phil mphela on Sun city story. University of Limpopo Students left in the exam center saying the exam is too difficult.??????? pic.twitter.com/xD8yHk2rC2 — Live A Little (@BornToLeadSA) August 28, 2018